CELEX: 32020D1766
Language: hu
Date: 2020-11-25 00:00:00
Title: A Bizottság (EU) 2020/1766 végrehajtási határozata (2020. november 25.) a 909/2014/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi értéktárakra alkalmazandó szabályozási keretrendszer korlátozott idejű egyenértékűségének a megállapításáról

2020.11.26.   
               
               
                  HU
               
               
                  Az Európai Unió Hivatalos Lapja
               
               
                  L 397/26
               
            
         A BIZOTTSÁG (EU) 2020/1766 VÉGREHAJTÁSI HATÁROZATA
         (2020. november 25.)
         a 909/2014/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi értéktárakra alkalmazandó szabályozási keretrendszer korlátozott idejű egyenértékűségének a megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unión belüli értékpapír-kiegyenlítés javításáról és a központi értéktárakról, valamint a 98/26/EK és a 2014/65/EU irányelv, valamint a 236/2012/EU rendelet módosításáról szóló, 2014. július 23-i 909/2014/EU európai parlamenti és tanácsi rendeletre (1) és különösen annak 25. cikke (9) bekezdésére,
         mivel:
         
                     (1)
                  
                  
                     Nagy-Britannia és Észak-Írország Egyesült Királysága (a továbbiakban: az Egyesült Királyság) 2017. március 29-én az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. Az Unió és az Egyesült Királyság 2019. október 17-én megállapodott az Egyesült Királyság Unióból történő kilépéséről szóló megállapodásról (2) (a továbbiakban: a kilépésről rendelkező megállapodásról), melyet az Írországról és Észak-Írországról szóló módosított jegyzőkönyv és a módosított politikai nyilatkozat (3) egészít ki. E kilépésről rendelkező megállapodásnak megfelelően, valamint azt követően, hogy az Egyesült Királyság parlamentjének alsóháza megerősítette, az Európai Parlament elfogadta és a Tanács megkötötte a megállapodást, az Egyesült Királyság 2020. február 1-jén harmadik országgá vált, és az uniós jog alkalmazása az Egyesült Királyságra és az Egyesült Királyságban 2020. december 31-én megszűnik.
                  
               
                     (2)
                  
                  
                     A központi értéktárak alapvető szerepet játszanak a pénzügyi piacokon. Az értékpapírok könyvelési rendszerbe való bevezetése („hitelesítési szolgáltatások”) és a felső szintű értékpapírszámlák vezetése („központi számlavezetési szolgáltatások”) növelik az átláthatóságot és védik a befektetőket, mivel biztosítják az értékpapír-kibocsátás integritását azáltal, hogy megelőzik a kibocsátott értékpapírok jogosulatlan létrehozását vagy csökkentését. A központi értéktárak emellett értékpapír-kiegyenlítési rendszereket is működtetnek, amelyek biztosítják az értékpapírügyletek megfelelő és időben történő kiegyenlítését. Ezek a funkciók döntő fontosságúak a kereskedés utáni elszámolási és kiegyenlítési folyamatok során. Az értékpapír-kiegyenlítési rendszerek a monetáris politika számára is alapvető fontosságúak, mivel közvetlenül részt vesznek a monetáris politika műveleteihez kapcsolódó biztosítékok rendelkezésre bocsátásában.
                  
               
                     (3)
                  
                  
                     2021. január 1-jétől az Egyesült Királyságban letelepedett központi értéktárak („az egyesült királyságbeli központi értéktárak”) 909/2014/EU rendelet értelmében „harmadik országbeli központi értéktárnak” minősülnek. Ilyen minőségükben a tagállami jog szerint létrehozott pénzügyi eszközök tekintetében csak akkor nyújthatnak hitelesítési és központi számlavezetési szolgáltatásokat, ha az Európai Értékpapírpiaci Hatóság (a továbbiakban: ESMA) az említett rendelet 25. cikkének megfelelően elismeri őket. Ilyen elismerés hiányában az uniós kibocsátók a tagállami jog szerint létrehozott átruházható értékpapírok tekintetében nem bízhatnak meg egyesült királyságbeli központi értéktárakat hitelesítési és központi számlavezetési szolgáltatások elvégzésével. Ez a helyzet átmenetileg megnehezítheti az uniós kibocsátók számára, hogy teljesítsék jogi kötelezettségeiket, mivel az ír nemzeti jog szerint létrehozott vállalati értékpapírok és tőzsdén kereskedett alapok („ír vállalati értékpapírok és tőzsdén kereskedett alapok”) tekintetében az egyesült királyságbeli központi értéktárak által nyújtott szolgáltatásokat az Unióban engedélyezett központi értéktárak („uniós központi értéktárak”) jelenleg nem nyújtják. Ezért indokolt, továbbá az Unió és tagállamai érdekében áll annak biztosítása, hogy az egyesült királyságbeli központi értéktárak korlátozott ideig még 2020. december 31. után is nyújthassanak szolgáltatásokat az Unióban.
                  
               
                     (4)
                  
                  
                     Az ESMA csak akkor ismerhet el egy harmadik országban letelepedett központi értéktárat, ha a Bizottság végrehajtási jogi aktus elfogadása útján megállapította, hogy az adott központi értéktárra irányadó jogi és felügyeleti keretrendszer egyenértékű a 909/2014/EU rendeletben meghatározott követelményekkel. Az (EU) 2018/2030 bizottsági végrehajtási határozat (4) – annak kockázata miatt, hogy az Egyesült Királyság a kilépésről rendelkező megállapodás megkötése nélkül lép ki az Unióból – a 2021. március 30-ig tartó időszakra egyenértékűséget biztosított az Egyesült Királyság jogi és felügyeleti keretrendszerének. A kilépésről rendelkező megállapodás megkötése következtében az említett végrehajtási határozat nem vált alkalmazandóvá. Az uniós központi értéktárak igen jól haladnak az ír vállalati értékpapírokat és tőzsdén kereskedett alapokat érintő szolgáltatások fejlesztése terén, hogy lehetővé tegyék az uniós kibocsátók számára pozícióik áthelyezését, de munkájukat nem fejezik be teljesen 2020. december 31-ig, amikor megszűnik az uniós jog alkalmazása az Egyesült Királyságra és az Egyesült Királyságban. Ezért az Unió és tagállamai érdekében az egyesült királyságbeli központi értéktárakra irányadó jogi és felügyeleti keretrendszert hat hónapos időtartamra egyenértékűnek kell minősíteni a 909/2014/EU rendeletben meghatározott követelményekkel.
                  
               
                     (5)
                  
                  
                     A 909/2014/EU rendelet 25. cikkének (9) bekezdésével összhangban három feltételnek kell teljesülnie annak megállapításához, hogy valamely harmadik ország jogi és felügyeleti keretrendszere az ott letelepedett központi szerződő felek tekintetében egyenértékű az említett rendeletben rögzített követelményekkel.
                  
               
                     (6)
                  
                  
                     Először is, a harmadik ország jogi és felügyeleti keretrendszerének biztosítania kell, hogy az adott harmadik országbeli központi értéktárak olyan, jogilag kötelező erejű követelményeket teljesítsenek, amelyek hatásukban egyenértékűek a 909/2014/EU rendeletben megállapított követelményekkel. Az egyesült királyságbeli központi értéktáraknak az átmeneti időszak 2020. december 31-én bekövetkező végéig meg kell felelniük a 909/2014/EU rendeletben meghatározott követelményeknek. Az Egyesült Királyság 2018. június 26-án az átmeneti időszak végétől kezdődő hatállyal beépítette nemzeti jogába a 909/2014/EU rendelet rendelkezéseit.
                  
               
                     (7)
                  
                  
                     Másodszor, a harmadik ország jogi és felügyeleti keretrendszerének biztosítania kell, hogy a szóban forgó harmadik országban letelepedett központi értéktárak folyamatos és hatékony felügyelet és végrehajtás hatálya alá essenek. Az egyesült királyságbeli központi értéktárak az átmeneti időszak 2020. december 31-én bekövetkező végéig a Bank of England felügyelete alatt állnak, amint azt az Egyesült Királyság nemzeti joga a 909/2014/EU rendeletnek megfelelően előírja. A 909/2014/EU rendeletben megállapított rendelkezéseknek az Egyesült Királyság nemzeti jogába való beépítése részeként az átmeneti időszak végét követően is a Bank of England felel a központi értéktárak felügyeletéért, és jelenleg nincsenek arra utaló jelek, hogy a felügyeletben jelentős változások lesznek.
                  
               
                     (8)
                  
                  
                     Harmadszor, az adott harmadik ország jogi keretrendszerének ténylegesen egyenértékű rendszert kell biztosítania a harmadik ország jogi szabályozása alapján engedélyezett központi értéktárak elismeréséhez. Ezt az biztosítja, hogy a 909/2014/EU rendelet 25. cikkében szereplő rendelkezéseket beemelik az Egyesült Királyság nemzeti jogába. Ezenkívül az Egyesült Királyság különleges átmeneti rendelkezések bevezetésével lehetővé tette, hogy harmadik országbeli központi értéktárak legalább hat hónapon keresztül hitelesítési és központi számlavezetési szolgáltatásokat nyújtsanak az Egyesült Királyságban azt követően, hogy az Egyesült Királyság megállapította a harmadik országbeli keretrendszer egyenértékűségét.
                  
               
                     (9)
                  
                  
                     Ennek alapján megállapítható, hogy az Egyesült Királyságnak a kilépésről rendelkező megállapodás 126. cikkében említett átmeneti időszak végét követően az egyesült királyságbeli központi értéktárakra alkalmazandó jogi és felügyeleti keretrendszere megfelel a 909/2014/EU rendelet 25. cikkének (9) bekezdésében meghatározott feltételeknek.
                  
               
                     (10)
                  
                  
                     Ez a határozat az egyesült királyságbeli központi értéktárakra 2021. január 1-jétől alkalmazandó jogi és felügyeleti keretrendszerről jelenleg rendelkezésre álló információkon alapul. Mivel az Egyesült Királyság bejelentette, hogy az uniós jogi keret alapján a jövőben hatályba lépő egyes követelményeket nem építi be nemzeti jogába, az Egyesült Királyságban jelenleg hatályos jogi és felügyeleti keretrendszer csak korlátozott ideig tekinthető egyenértékűnek. Mivel az Egyesült Királyság bejelentette az egyesült királyságbeli központi értéktárakra alkalmazandó jogi és felügyeleti keretrendszer jövőbeli eltérését, a piaci szereplőknek fel kell készülniük arra, hogy ezen a területen nem lesz több egyenértékűségi határozat.
                  
               
                     (11)
                  
                  
                     Az ESMA és a Bank of England közötti átfogó és hatékony együttműködési megállapodásoknak a 909/2014/EU rendelet 25. cikkének (10) bekezdésével összhangban történő megkötése biztosítja a proaktív információcserét és a felügyeleti tevékenységek összehangolását. E megállapodásoknak különösen azt kell biztosítaniuk, hogy az ESMA minden helyzetben – a szükséghelyzeteket is beleértve – azonnal hozzáférjen az általa kért összes információhoz. Ezen együttműködési megállapodásoknak biztosítaniuk kell azt is, hogy az összes vonatkozó információ megosztható legyen a 909/2014/EU rendelet 25. cikkének (5) bekezdésében említett hatóságokkal, ha azokkal konzultálni kell az egyesült királyságbeli központi értéktárak elismertségéről, vagy ha az információk megosztása az említett hatóságok felügyeleti feladatainak ellátásához szükséges.
                  
               
                     (12)
                  
                  
                     Az Egyesült Királyság hatóságainak tájékoztatniuk kell az Uniót az Egyesült Királyság jogi vagy felügyeleti keretének minden olyan változásáról, amely hatással van az Egyesült Királyságban nyújtott hitelesítési és központi számlavezetési szolgáltatásokra. A Bizottság az ESMA-val együttműködve nyomon fogja követni a jogi és felügyeleti keretrendszernek az Egyesült Királyságban nyújtott említett szolgáltatásokat érintő változásait, a piaci fejleményeket, valamint a felügyeleti együttműködés – többek között az ESMA és a Bank of England közötti azonnali információcsere – hatékonyságát. Ha a releváns fejlemények szükségessé teszik, a Bizottság bármikor felülvizsgálatot végezhet annak érdekében, hogy újraértékelje az e határozat által megadott egyenértékűséget, ideértve azt az esetet is, amikor az Egyesült Királyság hatóságai nem működnek hatékonyan együtt, nem teszik lehetővé annak hatékony értékelését, hogy az egyesült királyságbeli központi értéktárak milyen kockázatot jelentenek az Unióra vagy tagállamaira nézve, vagy ha az egyesült királyságbeli központi értéktárak vagy a Bank of England intézkedései indokolatlan és tisztességtelen versenyt eredményeznek.
                  
               
                     (13)
                  
                  
                     Az Unió és tagállamai érdekében, valamint azért, hogy az uniós központi értéktáraknak elegendő idejük legyen szolgáltatáskínálatuknak az ír vállalati értékpapírok és tőzsdén kereskedett alapok tekintetében való továbbfejlesztésére, és hogy az uniós kibocsátóknak elegendő idejük legyen pozícióiknak az uniós központi értéktárakba való áthelyezésére, e határozatnak az alkalmazása kezdőnapjától számított hat hónap elteltével kell hatályát veszítenie.
                  
               
                     (14)
                  
                  
                     E határozatnak sürgősen hatályba kell lépnie annak érdekében, hogy a kilépésről rendelkező megállapodásnak megfelelően az átmeneti időszak vége előtt jogbiztonságot teremtsen az uniós kibocsátók számára. Ezt a határozatot az azt követő naptól kell alkalmazni, amelyen az uniós jog alkalmazása az Egyesült Királyságra vonatkozóan, illetve az Egyesült Királyságban megszűnik.
                  
               
                     (15)
                  
                  
                     Az e határozatban előírt intézkedések összhangban vannak az Európai Értékpapír-bizottság véleményével,
                  
               ELFOGADTA EZT A HATÁROZATOT:
         
            1. cikk
            A 909/2014/EU rendelet 25. cikkének alkalmazásában Nagy-Britannia és Észak-Írország Egyesült Királyságának a Nagy-Britannia és Észak-Írország Egyesült Királyságában már letelepedett és engedélyezett központi értéktárakra alkalmazandó jogi és felügyeleti keretrendszere egyenértékűnek tekintendő a 909/2014/EU rendeletben megállapított követelményekkel.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
            Ez a határozat 2021. január 1-jétől alkalmazandó.
            Ez a határozat 2021. június 30-án hatályát veszti.
         
         
            Kelt Brüsszelben, 2020. november 25-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 257., 2014.8.28., 1. o.
         
         
            (2)  Megállapodás a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről (HL L 29., 2020.1.31., 7. o.).
         
            (3)  Politikai nyilatkozat az Európai Unió és az Egyesült Királyság közötti jövőbeli kapcsolatok keretének meghatározásáról (HL C 34., 2020.1.31., 1. o.).
         
            (4)  A Bizottság (EU) 2018/2030 végrehajtási határozata (2018. december 19.) a 909/2014/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi értéktárakra alkalmazandó szabályozási keretrendszer korlátozott idejű egyenértékűségének a megállapításáról (HL L 325., 2018.12.20., 47. o.).